დონალდ კნუთი
დონალდ ერვინ კნუთი (ინგლ. Donald Ervin Knuth; დ. 10 იანვარი, 1938, მილუოკი, უისკონსინის შტატი) — ამერიკელი მეცნიერი, აღიარებული სპეციალისტი კომპიუტერული მეცნიერებების დარგში, სტენფორდის უნივერსიტეტის პროფესორი. ტიურინგის პრემიის ლაურეატი (1974). დონალდ კნუთი ინფორმაციულ ტექნოლოგიებში მომუშავე ადამიანთათვის უპირველესად ცნობილია სამტომეული ნაშრომით - „პროგრამირების ხელოვნება“, რომელიც „პროგრამისტთა ბიბლიად“ არის შერაცხილი. დონალდ კნუთი ერთ–ერთი იმ პიონერთაგანია, რომელმაც მათემატიკური ანალიზის მეთოდების გამოყენებით შეისწავლა ალგორითმების შექმნის ტექნიკა და ალგორითმიკა მეცნიერების რანგამდე აიყვანა. დონალდ კნუთი მრავალი პრემიისა და ჯილდოს მფლობელია. დაწესებულია მისი სახელობის პრემია ინფორმატიკის საფუძვლებში გამორჩეული წვლილისათვის.